b'\n_START_ARTICLE_\nOsteoporoz\xc4\x97\n_START_SECTION_\nRizikos veiksniai\n_START_PARAGRAPH_\n1. Am\xc5\xbeius (daugiau nei 50 met\xc5\xb3);_NEWLINE_2. Lytis (moteri\xc5\xa1ka);_NEWLINE_3. Genetika (jei kas nors sirgo \xc5\xa1eimoje)\xc2\xa0;_NEWLINE_4. Smulkus sud\xc4\x97jimas ir ma\xc5\xbeas svoris_NEWLINE_5. Menopauz\xc4\x97;_NEWLINE_6. Pa\xc5\xa1alintos kiau\xc5\xa1id\xc4\x97s (ypa\xc4\x8d iki 45 m am\xc5\xbeiaus);_NEWLINE_7. Fizinio aktyvumo stoka;_NEWLINE_8. Ma\xc5\xbeas kalcio ar vitamino D kiekis maiste;_NEWLINE_9. Alkoholio vartojimas;_NEWLINE_10. R\xc5\xabkymas, pasyvus r\xc5\xabkymas (R\xc5\xabkan\xc4\x8di\xc5\xb3 vyr\xc5\xb3 \xc5\xbemonoms, net jei jos pa\xc4\x8dios ner\xc5\xabko, osteoporoz\xc4\x97s rizika i\xc5\xa1auga dvigubai); _NEWLINE_11. Dideli kofeino kiekiai (daugiau kaip trys puodeliai kavos, arbatos ar kolos per dien\xc4\x85);_NEWLINE_12. Kai kurios kitos ligos; _NEWLINE_13. Kai kurie vaistai nuo epilepsijos, skydliauk\xc4\x97s hormonai ir t.t\xe2\x80\xa6\n_START_SECTION_\nSimptomai ir komplikacijos\n_START_PARAGRAPH_\nNedidelis griuvimas, staigus judesys ar net apsivertimas lovoje sukelia kaul\xc5\xb3 l\xc5\xab\xc5\xbeius. Da\xc5\xbeniausiai l\xc5\xab\xc5\xbeta stuburo slanksteliai, \xc5\xa1launikaulis, dilbis, rie\xc5\xa1as, dubuo, \xc5\xbeastikaulis. Ypa\xc4\x8d skausmingi - slanksteli\xc5\xb3 l\xc5\xab\xc5\xbeiai. Susiglaudus dviem slanksteliams krypsta stuburas, formuojasi kupra._NEWLINE_Vienas i\xc5\xa1 pirmini\xc5\xb3 ligos simptom\xc5\xb3 da\xc5\xbenai b\xc5\xabna juosmens skausmas, naktinis m\xc4\x97\xc5\xa1lungis. Kiti po\xc5\xbeymiai: raumen\xc5\xb3 silpnumas, apatin\xc4\x97s kr\xc5\xabtin\xc4\x97s dalies skausmas, \xc5\xabgio ma\xc5\xbe\xc4\x97jimas (d\xc4\x97l "susiplojan\xc4\x8di\xc5\xb3" stuburo slanksteli\xc5\xb3)._NEWLINE_Pavojingiausi yra \xc5\xa1launikaulio l\xc5\xab\xc5\xbeiai (ypa\xc4\x8d \xc5\xa1launikaulio kaklelio). Vienas i\xc5\xa1 penki\xc5\xb3 pacient\xc5\xb3, patyrusi\xc5\xb3 \xc5\xa1i\xc4\x85 traum\xc4\x85, mir\xc5\xa1ta. Tokie l\xc5\xab\xc5\xbeiai ilgam atima galimyb\xc4\x99 jud\xc4\x97ti, o d\xc4\x97l nejudrumo osteoporoz\xc4\x97 progresuoja grei\xc4\x8diau.\n_START_SECTION_\nTyrimai, gydymas, profilaktika\n_START_PARAGRAPH_\nOsteoporoz\xc4\x97 da\xc5\xbeniausiai nustatoma dviem b\xc5\xabdais: kompiuterine tomografija arba dviguba energijos rentgeno absorbciometrija (osteodensitometrija) \xe2\x80\x93 DXA. Apie pagreit\xc4\x97jus\xc4\xaf kaul\xc5\xb3 irim\xc4\x85 galima su\xc5\xbeinoti ir i\xc5\xa1 kai kuri\xc5\xb3 kraujo tyrim\xc5\xb3._NEWLINE_Osteoporozei gydyti skiriami kalcio druskos ir vitaminas D - kaip svarbiausia kaulinio audinio \xe2\x80\x9estatybin\xc4\x97 med\xc5\xbeiaga\xe2\x80\x9c. Moterims po menopauz\xc4\x97s gali b\xc5\xabti skiriama hormonini\xc5\xb3 estrogen\xc5\xb3 terapija \xe2\x80\x93 tablet\xc4\x97mis ar pleistrais, klijuojamais ant odos - kuri sul\xc4\x97tina kaulo rezorbcij\xc4\x85 ir ma\xc5\xbeina l\xc5\xab\xc5\xbei\xc5\xb3 rizik\xc4\x85. Labai efektyviai gydoma bifosfonat\xc5\xb3 grup\xc4\x97s vaistai, raloksifenas, hormonu kalcitoninu._NEWLINE_Osteoporoz\xc4\x97s profilaktikai (tuo labiau sergant) svarbi tinkama mityba, apie kuri\xc4\x85 yra skirting\xc5\xb3 nuomoni\xc5\xb3.  Taip pat b\xc5\xabtinas fizinis aktyvumas, specialios mank\xc5\xa1tos, atsargumas.\n_START_SECTION_\nIstorija\n_START_PARAGRAPH_\nVienas pirm\xc5\xb3j\xc5\xb3 l\xc5\xab\xc5\xbeius ir kaul\xc5\xb3 tankio suma\xc5\xbe\xc4\x97jim\xc4\x85 d\xc4\x97l am\xc5\xbeiaus susiejo angl\xc5\xb3 chirurgas ir anatomas Astley Cooper (1768\xe2\x80\x931841 m). Terminas osteoporoz\xc4\x97 priskiriamas pranc\xc5\xabz\xc5\xb3 patologui Jean Lobstein (1777\xe2\x80\x931835 m). Amerikie\xc4\x8di\xc5\xb3 endokrinologas Fuller Albright (1900\xe2\x80\x931969 m.) atskleid\xc4\x97 menopauz\xc4\x97s \xc4\xaftak\xc4\x85 osteoporozei. Apie 1960 m prad\xc4\x97tas naujas gydymas bisfosfonatais.\n_START_SECTION_\nOrganizacijos\n_START_PARAGRAPH_\nVien tik Europoje, Japonijoje ir JAV yra apie 75 mln. sergan\xc4\x8di\xc5\xb3 osteoporoze. Ligonius, medikus, tyrin\xc4\x97tojus vienija \xc4\xafvairios draugijos 88-iose pasaulio valstyb\xc4\x97se. Daugelis organizacij\xc5\xb3 priklauso 1998 m \xc4\xafkurtam Tarptautiniam osteoporoz\xc4\x97s fondui,  \xc4\xafsik\xc5\xabrusiam \xc5\xa0veicarijoje. Organizacijos padeda ligoniams bendrauti, taip pat u\xc5\xbesiima \xc5\xa1vietimu apie b\xc5\xabtinyb\xc4\x99 diagnozuoti lig\xc4\x85 pirmose stadijose._NEWLINE_Lietuvoje osteoporoze serga apie 250 t\xc5\xabkst. \xc5\xbemoni\xc5\xb3. Nacionalinis osteoporoz\xc4\x97s centras, \xc4\xafsik\xc5\xabr\xc4\x99s Vilniuje turi padalinius Klaip\xc4\x97doje, Alytuje, Marijampol\xc4\x97je. \xc4\x8cia atliekami tyrimai, teikiamos konsultacijos. Ligonius ir besidomin\xc4\x8dius vienija Lietuvos osteoporoz\xc4\x97s fondas, kuriam pirmininkauja doc. Vidmantas Alekna'